## Szociokulturális beszámoló

Gyakorlat megnevezése: Alapképzés csecsemő- gyermekosztályon

Időtartam: 2014. február 1- május 31.

Helyszín: St. Mary’s Hospital, Isle of Wight NHS Trust, UK

A fogadó intézmény jellegzetességei:

Az Isle of Wight Anglia déli részén található sziget, amely komppal érhető el a közeli nagyvárosokból (Southampton, Portsmouth). A sziget lakossága 140 ezer, amely az idegenforgalom miatt tavasszal-nyáron jelentősen megnövekszik. Ez a betegforgalomra is hatással van.

A St. Mary Hospital a sziget egyetlen NHS intézménye. Az alapszakmák képviselve vannak, az A&E ellátás megoldott. Az újszülött- ellátás egy 2. szintű NICU révén zajlik, a 15 napos-18 éves populáció ellátásáról egy 13 ágyas gyermekosztály gondoskodik. Jelenleg 6 gyermekgyógyász konzultáns látja el a szakrendeléseket, illetve 6 hetente 1 héten keresztül a konzultánsi ügyeleti teendőket.

Szállás:

A szállás egyik opciója a kórház területén elhelyezkedő épületegyüttes, ahol általában 1-2 főre szabott, megosztott konyhás szobákat lehet bérelni. Ezek havi bérleti díja nem alacsony, viszont tartalmazza a rezsit és a mosodai szolgáltatást is. Párok, esetleg családok számára az egyéni lakás-házbérlés lehet jobb megoldás, azonban a megfelelő lakás megtalálása (különösen rövidebb időszakra) nehézkes lehet. Ingatlanirodákon keresztül kissé bonyolultan és drágán találhatunk lakást-házat, ezért a személyes kapcsolatokat érdemes igénybe venni (amennyiben vannak).

Közlekedés: amennyiben nem a sziget fővárosában, Newportban találunk szállást, akkor a közlekedés busszal, kerékpárral vagy személygépkocsival történhet (én a 6 km-re lévő Cowes-ból kerékpárral jártam dolgozni).

A kórházban, amennyiben a nyelvi akadályokon sikerül túljutni, a helyi szokásokhoz kell adaptálódni.

A többnyire szintén külföldi, régebb óta ott dolgozó orvoskollégák igen sokat tudnak segíteni a beilleszkedésben, a kulturális különbségekből adódó nehézségeket ők már megtapasztalták-megszokták. Egyrészt tehát a zömében brit szakdolgozói csapat és a brit betegek életfelfogásához, stílusához kell adaptálódnunk, másrészt pedig a többnyire nemzetközi orvoscsapathoz, a kollégák olykor eltérő angoltudásához, illetve akcentusához.

Apróságnak tűnhet, de mégis jelentős, és ezt előre nem közlik, hogy az orvosok az osztályos munkájukat civilben végzik. Dress code természetesen van, tehát farmerban tilos megjelenni, de egyebekben nem túl szigorúak. Amennyiben mégis valamilyen munkaruhát vennénk fel, a fehér kerülendő, a klasszikus orvosi köpenyt pedig felejtsük el…

Az Isle of Wight kellemes klímájának köszönhetően Dél-Anglia kedvelt üdülőhelye. Szabadidőnkben érdemes felfedezni a természeti látnivalókat. Tömegközlekedéssel, vagy kerékpárral illetve gépkocsival a sziget legtöbb érdekes része megtekinthető. Számos túraútvonalon tehetők élvezetes gyalogtúrák.

Dr. André Kinga

2014. 06. 06.